Mandat for arbeidet til arbeidsutvalget til Borg arbeidsgiverforum
Behandlet i AU møte 24.1.2025
1. Hva er Borg arbeidsgiverforum?
Borg Arbeidsgiverforum er et forum hvor de to arbeidsgiverlinjene i kirken kan finne felles løsninger for både kirkefaglige og øvrige problemstillinger. På bispedømmenivå møtes kirkeverger, proster, biskop og stiftsdirektør til årlige arbeidsgiverforum (årskonferanse) hvor aktuelle spørsmål og utfordringer drøftes av arbeidsgiverne i fellesskap. I de fleste prostier er det etablert lokale arbeidsgiverfora, hvor kirkeverger og proster møtes regelmessig. 

2. Hva er formålet med Borg arbeidsgiverforum?
Formålet er å fremme dialog og samarbeid mellom arbeidsgiverne om ledelse og styring i Den norske kirke i Borg. Det skjer gjennom å dele erfaringer, utvikle felles kunnskap og drøfte problemstillinger rundt ledelse og styring av ansatte og stabsfellesskap. Arbeidsgiverforum utveksler også kunnskap og samtaler om hvordan støtte valgte råd best mulig i rådenes ledelse og styring av kirkelig virksomhet. 
Konkrete mål for arbeidet:
· Bedre målstyring regionalt og lokalt
· Styrke utviklings- og endringspotensialet regionalt og lokalt
· Bedre utnyttelse av ressurser og kompetanse
· Sørge for oversiktlige og tydelige prosesser
· Unngå konflikter og dobbeltarbeid
· Mest mulig lik praksis mellom arbeidsgiverne i bispedømmet
· Styrke oppslutning om og rekkevidden av den kirkelige virksomheten

3. Hva er formålet med arbeidsutvalget i Borg arbeidsgiverforum?
Arbeidsutvalget møtes jevnlig for å holde dialog og utviklingsarbeid i gang mellom hver årskonferanse i Borg arbeidsgiverforum. 
Arbeidsutvalget har konkrete oppgaver med å planlegge felles arrangementer, som samling for valgte ledere og årskonferanse. 
Arbeidsutvalget kan løfte og drøfte muligheter og problemstillinger knyttet til samledelse mellom arbeidsgiverne.
Arbeidsutvalget kan fungere som styringsgruppe i konkrete prosesser og arbeid i henhold til vedtatte satsinger som for eksempel Kommunikasjonsløftet og organisasjonsutvikling. 
4. Hvem utgjør arbeidsutvalget til Borg arbeidsgiverforum?
Borg arbeidsgiverforum har et AU bestående av åtte representanter fra kirkevergelagets styre, biskop, prost, stiftsdirektør og assisterende stiftsdirektør.

5. Hva er rammene for arbeidsutvalgets arbeid?
Strategiplanen for Den norske kirke Borg og Den norske kirke er førende for arbeidet i AU Borg arbeidsgiverforum. 
AU samles ca. seks ganger i året for løpende samarbeid, drøftinger og informasjonsutveksling. 
Ledelse og sekretærarbeid i AU går på omgang mellom arbeidsgiverne annethvert år. 
Deltagelse i AU dekkes av de ulike arbeidsgiverne. Konkrete prosjekter har egne budsjetter. 
AU drøfter og konkluderer med rådgivende funksjon i generelle saker. 
AU har formell beslutningsmyndighet når AU opptrer som styringsgrupper for ulike prosjekter. 
De respektive arbeidsgivere har ansvar for å sørge for medvirkning fra tillitsvalgte i sine linjer. 
